Il-Ġimgħa tnediet kampanja ta' għarfien globali li tinkludi l-uċuħ u l-vuċijiet ta' missjunarji minn aktar minn 50 pajjiż. Il-kampanja diġitali, li tgħaqqad imsieħba tal-missjoni minn madwar id-dinja kollha u li għandha tiġi tradotta f'aktar minn 30 lingwa, inklużi l-Għarbi u l-Mandarin, tnediet globalment minn Missio biex timmarka l-bidu tax-xahar dinji tal-missjoni. Missio Malta, l-aġenzija Maltija tas-Soċjetajiet Missjunarji Pontifiċji, ipparteċipat fl-iżvilupp tal-kampanja, billi ħadmet b'kollaborazzjoni mill-qrib ma' uffiċji oħra min madwar id-dinja għal kważi 12-il xahar, biex tesprimi messaġġ imqanqal li l-missjunarji għadhom jaqdu lill-komunitajiet globali. Bi tweġiba għas-sejħa minn Papa Franġisku, ispirata mill-Atti 4:20: "Għax aħna ma nistgħux ma nitkellmux fuq dak li rajna u smajna", il-kampanja titfa' dawl fuq id-dedikazzjoni tal-missjunarji biex jaqdu lin-nies f'postijiet fejn il-faqar u l-iżvantaġġ huma komposti mill-impatt devastanti tal-Covid-19. "Dan il-filmat huwa sempliċement wieħed mill-għodod li issa għandna disponibbli f'din l-era teknoloġika biex nibnu kuxjenza dwar is-sinifikat tal-missjoni, partikolarment matul ix-xahar ta' Ottubru," qal Mons. Valentino Borg, id-Direttur Nazzjonali ta' Missio Malta. "L-1 ta' Ottubru hija l-festa ta' Santa Tereża ta' Lisieux, il-patruna tal-missjonijiet u t-tieni l-aħħar Ħadd huwa l-Ħadd tal-Missjoni Dinjija. Din hija opportunità biex tingħata attenzjoni speċjali lill-importanza li taqsam il-fidi fil-missjoni. " Bil-kooperazzjoni internazzjonali, Missio Malta u uffiċji oħra ħadmu u irċevew filmati b'messaġġi ta' appoġġ minn missjunarji reliġjużi u lajċi li jirrappreżentaw kull rokna tal-globu. Il-filmat tal-kampanja tnieda globalment il-ġimgha l-oħra. Il-kampanja ta' għarfien tibni fuq il-popolarità globali ta' produzzjoni simili li s-sena li għaddiet enfasizzat in-'nies b'elf wiċċ ', it-terminu ta' Papa Franġisku għall-missjunarji madwar id-dinja. Il-filmat globali #AħnaGħadnaHawn rawh aktar minn miljun darba fuq il-midja soċjali madwar id-dinja, hu tradott f'għexieren ta' lingwi differenti u deher fuq programmi televiżivi nazzjonali f'Malta, fl-Irlanda u fl-Awstralja. "Il-filmati juru l-istampi li jirrakkontaw l-istorja ta' dak li rajna u smajna, u dan hu dak li nixtiequ naqsmu ma' kulħadd," qal Robert Farrugia, Kap tal-Kommunikazzjoni u l-Fundraing ta' Missio Malta. .td_uid_3_61609ed896fcf_rand.td-a-rec-img{text-align:left}.td_uid_3_61609ed896fcf_rand.td-a-rec-img img{margin:0 auto 0 0}